b'\n_START_ARTICLE_\nDatura\n_START_SECTION_\nSpecii\n_START_PARAGRAPH_\nGenul Datura este o ramur\xc4\x83 a familiei Solanaceae \xc8\x99i se compune din aproximativ 25 de specii, toate fiind extrem de otr\xc4\x83vitoare. Datura este o specie anual\xc4\x83, cu aspect cornos care poate atinge o \xc3\xaen\xc4\x83l\xc8\x9bime de 0,5\xe2\x80\x931,2 m._NEWLINE_Utilizarea tradi\xc8\x9bional\xc4\x83 a speciilor Datura este cunoscut\xc4\x83 din diferite p\xc4\x83r\xc8\x9bi ale Americii de Nord \xc8\x99i de Sud, Africii \xc8\x99i Europei._NEWLINE_Datura este o plant\xc4\x83 extrem de rezistent\xc4\x83: un experiment efectuat pe semin\xc8\x9be vechi de 40 de ani a avut ca rezultat germinarea \xc3\xaen propor\xc8\x9bie de 90%. De\xc8\x99i \xe2\x80\x9earborii\xe2\x80\x9d Datura (speciile brugmansia) au fost clasifica\xc8\x9bi pe vremuri de botani\xc8\x99ti ca apar\xc8\x9bin\xc3\xa2nd familiei Datura, este \xc3\xaen general acceptat faptul c\xc4\x83 ei constituie un gen distinct. Alcaloizii parasimpatico-mimetici existen\xc8\x9bi \xc3\xaen mod tipic in alte plante psihoactive din familia Solanaceae-atropina, hiosciamina \xc8\x99i scopolamina-sunt prezen\xc8\x9bi \xc8\x99i \xc3\xaen diferitele specii de Datura. Concentra\xc8\x9bia cea mai mare de alcaloizi se gase\xc8\x99te \xc3\xaen r\xc4\x83d\xc4\x83cin\xc4\x83._NEWLINE_Exist\xc4\x83 numeroase relat\xc4\x83ri despre efectele extrem de puternice \xc8\x99i adesea periculoase ale acestor plante. O doz\xc4\x83 mare poate duce la o stare de intoxica\xc8\x9bie ce poate dura zile \xc3\xaentregi; exist\xc4\x83 relat\xc4\x83ri cum c\xc4\x83 efectele au persistat timp de dou\xc4\x83zeci de zile._NEWLINE_Denumirea generic\xc4\x83 \xe2\x80\x9eDatura\xe2\x80\x9d deriv\xc4\x83 din cuv\xc3\xa2ntul indian dhatura sau dhattura. \xc3\x8en India, dhat este numele unei otr\xc4\x83vi preparate din aceast\xc4\x83 plant\xc4\x83, iar Dhatureas, numele unei bande criminale care folosea acea otrav\xc4\x83 pentru a-\xc8\x99i ame\xc8\x9bi victimele._NEWLINE_Charles Heiser, botanist specializat \xc3\xaen plantele solanacee, relateaz\xc4\x83 c\xc4\x83 Linaeus, cel care a acceptat denumirea, voia totu\xc8\x99i sa-i g\xc4\x83seasc\xc4\x83 o r\xc4\x83d\xc4\x83cina latin\xc4\x83, oric\xc3\xa2t de indirect\xc4\x83, \xc8\x99i astfel s-a hot\xc4\x83r\xc3\xa2t pentru \xe2\x80\x9edare\xe2\x80\x9d (a da) pe motiv c\xc4\x83 planta se administra celor cu poten\xc8\x9b\xc4\x83 redus\xc4\x83._NEWLINE_Planta le era cunoscut\xc4\x83, de asemenea, grecilor \xc8\x99i romanilor._NEWLINE_Dioscorides consemneaz\xc4\x83 cuno\xc8\x99tin\xc8\x9bele r\xc4\x83sp\xc3\xa2ndite despre aceast\xc4\x83 plant\xc4\x83 \xc8\x99i propriet\xc4\x83\xc8\x9bile ei psihoactive cu aproape dou\xc4\x83 mii de ani \xc3\xaen urm\xc4\x83. Dac\xc4\x83 r\xc4\x83d\xc4\x83cina este b\xc4\x83ut\xc4\x83 \xc3\xaentr-un \xe2\x80\x9edragm\xe2\x80\x9d (de la care provine vechea unitate de m\xc4\x83sur\xc4\x83 a greut\xc4\x83\xc8\x9bii numit\xc4\x83 \xe2\x80\x9edragm\xe2\x80\x9d) de vin, provoac\xc4\x83 \xe2\x80\x9efantezii nu tocmai nepl\xc4\x83cute\xe2\x80\x9d.'